Ilustracija: freeimages.com



TVRTKE koje se bave kockanjem i klađenjem značajno su poboljšali svoje poslovanje i ostvarili neto dobit koja je iznosila 292,6 milijuna kuna za razliku od prethodne 2012. g. kada je iskazana neto dobit iznosila 43,7 milijuna kuna.

Tako je prošle godine neto dobit uvećana za sedam puta u odnosu na godinu ranije, objavila je Financijska agencija.



Ukupno gledajući, gotovo svi financijski rezultati su poboljšani u odnosu na prethodnu godinu. Ostvaren je rast zaposlenih od 0,4%, ukupnih prihoda od 30,6%, ukupnih rashoda od 15%, dobiti razdoblja od 89,6%, a rast neto dobiti od nevjerojatnih 569,1% dok jedino gubitak razdoblja bilježi pad od 49,1 %.



Prosječna neto plaća 4.382 kune



Prosječna mjesečna neto plaća iznosila je 4.382 kn, što je 9,1% više u odnosu na prosječnu mjesečnu plaću prošle godine i 8,3% manje od prosječne mjesečne plaće u RH (4.778 kn).



Gledajući po veličini tvrtke u djelatnosti kockanja i klađenja poslovalo je 70 malih, 6 srednje velikih i 2 velika poduzetnika. Najbolje poslovne rezultate ostvarila su samo 2 velika poduzetnika koji su zapošljavali 2.307 radnika (38% od ukupnog broja zaposlenih u ovoj djelatnosti), dok su mali poduzetnici iskazali neto gubitak u iznosu 27,9 milijuna kuna.



Najveće prosječne mjesečne plaće isplatili su srednje veliki poduzetnici i iznosile su 4.998 kn (14,1% više od prosjeka djelatnosti 92 i 4,6%više od prosječne mjesečne plaće RH).



Ukupna dobit 10 najboljih 344 milijuna kuna



Ukupno ostvarena neto dobit top 10 najboljih poduzetnika djelatnosti kockanja i klađenja rangiranih prema dobiti iznosila je 344 milijuna kuna.



Najveću ostvarenu neto dobit iskazao je poduzetnik Super sport d.o.o. koji zapošljava 1.014 radnika i ona je iznosila 233,3 milijuna kuna što je 67,8 % ukupno ostvarene neto dobiti top 10 poduzetnika po dobiti.



Na drugom mjestu nalazi se Prva sportska kladionica d.o.o. koja je zapošljavala 444 radnika i ostvarila neto dobit u iznosu 29,4 milijuna kuna što je 8,5% ukupno ostvarene neto dobiti top 10 poduzetnika po dobiti.

